 ਇੱਕ ਦਰਜਨ ਤੋਂ ਵਧੇਰੇ ਸੰਗੀਤਕ ਅਤੇ ਕੁਝ ਮਲਟੀ ਐਲਬਮਾਂ ਰਾਹੀਂ ਪੰਜਾਬੀ ਗਾਇਕੀ ‘ਚ ਵੱਡੀ ਸਫ਼ਲਤਾ ਹਾਸਲ ਕਰਨ ਵਾਲੇ ਚਰਚਿਤ ਨੌਜਵਾਨ ਗਾਇਕ ਤੇ ਨਾਇਕ ਗਿੱਪੀ ਗਰੇਵਾਲ ਨੇ ਆਪਣੇ ਫ਼ਿਲਮੀ ਕਰੀਅਰ ਦੀ ਸ਼ੁਰੂਆਤ ‘ਮੇਲ ਕਰਾਦੇ ਰੱਬਾ’ ਫ਼ਿਲਮ ‘ਚ ਇੱਕ ਜ਼ਬਰਦਸਤ ਕਿਰਦਾਰ ਨਿਭਾ ਕੇ ਕੀਤੀ। ਇਸ ਫ਼ਿਲਮ ਦੀ ਸਫ਼ਲਤਾ ਤੋਂ ਬਾਅਦ ਗਿੱਪੀ ਨੇ ਆਪਣੀ ਦੂਜੀ ਫ਼ਿਲਮ ‘ਜੀਹਨੇ ਮੇਰਾ ਦਿਲ ਲੁੱਟਿਆ’ ਰਾਹੀਂ ਦੇਸ਼-ਵਿਦੇਸ਼ ਦੇ ਦਰਸ਼ਕਾਂ ਦਾ ਦਿਲ ਲੁੱਟ ਕੇ ਲੋਕਪ੍ਰਿਅਤਾ ਦੀਆਂ ਸਿਖ਼ਰਾਂ ਨੂੰ ਛੂਹਿਆ ਤੇ ਆਪਣੀ ਦਮਦਾਰ ਅਦਾਕਾਰੀ ਦਾ ਲੋਹਾ ਮਨਵਾਇਆ। ਬੇਹੱਦ ਸਾਊ ਤੇ ਯਾਰਾਂ ਦਾ ਯਾਰ ਗਿੱਪੀ ਗਰੇਵਾਲ ਆਮ ਜੀਵਨ ‘ਚ ਇੱਕ ਸਿੱਧਾ-ਸਾਦਾ, ਹੱਸਮੁੱਖ ਤੇ ਮਿਲਾਪੜੇ ਸੁਭਾਅ ਦਾ ਇਨਸਾਨ ਹੈ ਤੇ ਉਸ ਵਿੱਚ ਸਟਾਰਾਂ ਵਾਲੀ ਕੋਈ ਫੂੰ-ਫਾਂ ਨਹੀਂ, ਉਹ ਫੋਕੀ ਦਿਖਾਵੇਬਾਜ਼ੀ ਤੋਂ ਦੂਰ ਆਪਣੇ ਪਿਛੋਕੜ ਸੱਭਿਆਚਾਰ ਤੇ ਮਿੱਟੀ ਨਾਲ ਜੁੜਿਆ ਰੱਬ ਦੀ ਰਜ਼ਾ ‘ਚ ਰਾਜੀ ਰਹਿਣ ਵਾਲਾ ਫੱਕਰ ਸੁਭਾਅ ਦਾ ਦੇਸੀ ਜੱਟ ਹੈ।
ਬਚਪਨ ਤੋਂ ਹੀ ਗਾਇਕੀ ਅਤੇ ਅਦਾਕਾਰੀ ਦਾ ਸ਼ੌਕ ਰੱਖਣ ਵਾਲੇ ਗਿੱਪੀ ਨੇ ਪੰਜਾਬੀ ਗਾਇਕੀ ਤੇ ਫ਼ਿਲਮਾਂ ‘ਚ ਬਰਾਬਰ ਸਫ਼ਲਤਾ ਹਾਸਲ ਕਰਨ ਤੋਂ ਬਾਅਦ ਆਪਣੀ ਧਾਰਮਿਕ ਐਲਬਮ ‘ਤਲਵਾਰ’ ਦੇ ਜ਼ਰੀਏ ਪ੍ਰਮਾਤਮਾ ਦਾ ਸ਼ੁਕਰਾਨਾ ਕੀਤਾ ਹੈ। ਨੌਜਵਾਨ ਵਰਗ ਦਾ ਚਹੇਤਾ ਸਟਾਰ ਗਿੱਪੀ ਗਰੇਵਾਲ ਇਨ੍ਹੀਂ ਦਿਨੀ ਆਪਣੀ ਨਵੀਂ ਪੰਜਾਬੀ ਫ਼ਿਲਮ ‘ਮਿਰਜ਼ਾ’ ਨੂੰ ਲੈ ਕੇ ਬੇਹੱਦ ਉਤਸ਼ਾਹਿਤ ਨਜ਼ਰ ਆ ਰਿਹਾ ਹੈ। ਬੀਤੇ ਦਿਨ ਗਿੱਪੀ ਗਰੇਵਾਲ ਨਾਲ ਸ਼ੀਸ਼ ਮਹਿਲ ਪਟਿਆਲਾ ਵਿਖੇ ਉਸ ਦੀ ਨਵੀਂ ਫ਼ਿਲਮ ‘ਮਿਰਜ਼ਾ’ ਦੇ ਸੈੱਟ ‘ਤੇ ਮੁਲਾਕਾਤ ਹੋਈ, ਜਿਨ੍ਹਾਂ ‘ਚੋਂ ਕੁਝ ਅੰਸ਼ ਇਹ ਹਨ:

ਸਵਾਲ: ਗਿੱਪੀ ਜੀ ਸਭ ਤੋਂ ਪਹਿਲਾਂ ਆਪਣੇ ਪਰਿਵਾਰ ਪਿਛੋਕੜ, ਪੜ੍ਹਾਈ ਤੇ ਜਨਮ ਬਾਰੇ ਦੱਸੋ?
ਜਵਾਬ: ਮੇਰਾ ਜਨਮ 2 ਜਨਵਰੀ 1982 ਨੂੰ ਪਿਤਾ ਸਵ.ਸ.ਸਵਿੰਦਰ ਸਿੰਘ ਗਰੇਵਾਲ ਤੇ ਮਾਤਾ ਪ੍ਰਮਿੰਦਰ ਕੌਰ ਦੇ ਘਰ ਪਿੰਡ ਕੂੰਮਕਲਾਂ (ਲੁਧਿਆਣਾ) ਵਿਖੇ ਹੋਇਆ ਤੇ ਮੈਂ ਮੁਢਲੀ ਪੜ੍ਹਾਈ ਪਿੰਡ ਤੋਂ, ਕਾਲਜ ਦੀ ਪੜ੍ਹਾਈ ਚੰਡੀਗੜ੍ਹ ਤੋਂ ਅਤੇ ਹੋਟਲ ਮੈਨੇਜਮੈਂਟ ਦਿੱਲੀ ਤੋਂ ਕੀਤਾ।

ਸਵਾਲ: ਗਾਇਕੀ ਵੱਲ ਕਿਵੇਂ ਆਏ ਤੇ ਕਿਹੜੀਆਂ ਐਲਬਮਾਂ ਆਈਆਂ?
ਜਵਾਬ: ਬਚਪਨ ਤੋਂ ਹੀ ਗਾਇਕੀ ਅਤੇ ਅਦਾਕਾਰੀ ਦਾ ਸ਼ੌਕ ਸੀ ਤੇ ਸੰਨ 2000 ‘ਚ ਮੇਰੀ ਪਲੇਠੀ ਐਲਬਮ ‘ਚੱਕ ਲੈ’, ਦੂਜੀ ‘ਨਸ਼ਾ’ (2001) ਤੇ ਤੀਜੀ ‘ਆਜਾ ਵੇ ਮਿੱਤਰਾ’ (2002) ਲਗਾਤਾਰ ਫਲਾਪ ਰਹੀਆਂ। ਇਸ ਤੋਂ ਬਾਅਦ ਆਈ ਮੇਰੀ ਚੌਥੀ ਐਲਬਮ ‘ਮੇਲੇ ਮਿੱਤਰਾਂ ਦੇ’ (2003) ਵਿਚਲੇ ਗੀਤ ‘ਮਿੱਤਰਾਂ ਦੇ ਚਾਦਰੇ ‘ਤੇ ਪਾਦੇ ਮੋਰਨੀ’ ਨੇ ਮੈਨੂੰ ਚਰਚਾ ‘ਚ ਲਿਆਂਦਾ ਤੇ ਇਸ ਤੋਂ ਬਾਅਦ ‘ਫੁੱਲਕਾਰੀ-2’, ‘ਅੱਖ ਲੜ ਗਈ’, ਚਾਂਦੀ ਦੇ ਛੱਲੇ’, ‘ਯਾਰ ਮੇਰਾ’, ‘ਦੇਸੀ ਰੌਕਸਟਾਰ’, ‘ਤਲਵਾਰ’ (ਧਾਰਮਿਕ), ਗੱਭਰੂ (ਮਲਟੀ), ਯੁਧਵੀਰ ਮਾਣਕ ਨਾਲ, ਮੁੰਡਾ ਹੋ ਗਿਆ ਸ਼ਰਾਬੀ (ਮਲਟੀ) ਬੋਹਮੀਏ ਨਾਲ ਤੇ ਅੰਗਰੇਜ਼ੀ ਬੀਟ (ਮਲਟੀ)-ਹਨੀ ਸਿੰਘ ਨਾਲ ਆਦਿ ਆ ਚੁੱਕੀਆਂ ਹਨ।

ਸਵਾਲ: ਨਵੀਂ ਆ ਰਹੀ ਆਪਣੀ ਇਸ ਫ਼ਿਲਮ ‘ਮਿਰਜ਼ਾ’ ਬਾਰੇ ਦੱਸੋ?
ਜਵਾਬ: ਅਮਨ ਖਟਕੜ ਤੇ ਇੰਦਾ ਰਾਏਕੋਟ ਦੇ ਨਿਰਮਾਣ ਹੇਠ ਆ ਰਹੀ ਫ਼ਿਲਮ ‘ਮਿਰਜ਼ਾ’ ‘ਚ ਮੇਰੀ ਨਾਇਕਾ ਮੈਂਡੀ ਤੱਖਰ ਹੈ ਤੇ ਹੋਰਨਾਂ ਕਲਾਕਾਰਾਂ ‘ਚ ਰਾਹੁਲ ਦੇਵ, ਵੀਨੂੰ ਢਿੱਲੋਂ’ ਬੀ.ਐਨ. ਸ਼ਰਮਾ ਤੇ ਸੰਗੀਤਕਾਰ ਹਨੀ ਸਿੰਘ ਆਦਿ ਅਭਿਨੈ ਕਰ ਰਹੇ ਹਨ। ਫ਼ਿਲਮ ਦੇ ਲੇਖਕ ਤੇ ਨਿਰਦੇਸ਼ਕ ਬਲਜੀਤ ਸਿੰਘ ਦਿਓ ਹਨ ਜੋ ਪਹਿਲਾਂ ‘ਜੱਗ ਜਿਉਂਦਿਆਂ ਦੇ ਮੇਲੇ’ ਫ਼ਿਲਮ ਬਣਾ ਚੁੱਕੇ ਹਨ। ਵੱਡੇ ਬਜਟ ਨਾਲ ਤਿਆਰ ਹੋਈ ‘ਮਿਰਜ਼ਾ’ ਹਰ ਪੱਖੋਂ ਬਾਲੀਵੁੱਡ ਫ਼ਿਲਮਾਂ ਦੇ ਲੇਵਲ ਦੀ ਇੱਕ ਵਧੀਆ ਫ਼ਿਲਮ ਹੈ। ਸਾਨੂੰ ਪੂਰੀਆਂ ਉਮੀਦਾਂ ਹਨ ਕਿ ‘ਮਿਰਜ਼ਾ’ ਦਰਸ਼ਕਾਂ ਦਾ ਭਰਪੂਰ ਮਨੋਰੰਜਨ ਕਰੇਗੀ।

ਸਵਾਲ: ਕੀ ਇਹ ਫ਼ਿਲਮ ਪੁਰਾਤਨ ਪ੍ਰੇਮ ਗਾਥਾ ਮਿਰਜ਼ਾ-ਸਾਹਿਬਾ ਦੀ ਕਹਾਣੀ ‘ਤੇ ਆਧਾਰਤ ਹੈ ਤੇ ਇਸ ਵਿੱਚ ਤੁਹਾਡਾ ਕਿਰਦਾਰ ਕਿਸ ਤਰ੍ਹਾਂ ਦਾ ਹੈ?
ਜਵਾਬ: ਨਹੀਂ ਜੀ, ਇਹ ਪੁਰਾਣਾ ਘੋੜਿਆਂ ਵਾਲਾ ਮਿਰਜ਼ਾ ਨਹੀਂ, ਸਗੋਂ ਨਵੇਂ ਯੁੱਗ ਦੀ ਕਹਾਣੀ ਹੈ, ਇਹ ਇੱਕ ਐਕਸ਼ਨ ਲਵ ਸਟੋਰੀ ਹੈ ਤੇ ਮੇਰਾ ਮੁੱਖ ਮਿਰਜ਼ੇ ਦਾ ਕਿਰਦਾਰ ਹੈ। ਬਾਕੀ ਅਜੇ ਸਸਪੈਂਸ ਹੀ ਰਹਿਣ ਦਿਓ? ਇਸ ਫ਼ਿਲਮ ਦੀ ਜ਼ਿਆਦਾਤਰ ਸ਼ੂਟਿੰਗ ਕੈਨੇਡਾ ‘ਚ ਹੋਈ ਹੈ ਤੇ ਥੋੜ੍ਹਾ-ਥੋੜ੍ਹਾ ਹਿੱਸਾ ਅਮਰੀਕਾ ਤੇ ਭਾਰਤ ‘ਚ ਸ਼ੂਟ ਹੋਇਆ ਹੈ। ਇਹ ਫ਼ਿਲਮ 6 ਅਪਰੈਲ 2012 ਨੂੰ ਰਿਲੀਜ਼ ਹੋ ਰਹੀ ਹੈ।

ਸਵਾਲ: ਤੁਹਾਡੀ ਨਵੀਂ ਐਲਬਮ ਕਦੋਂ ਕੁ ਆ ਰਹੀ ਹੈ?
ਜਵਾਬ: ਫਿਲਹਾਲ ਤਾਂ ਫ਼ਿਲਮ ‘ਚ ਰੱਝਿਆ ਹੋਇਆ ਹਾਂ ਤੇ ਇਸ ਫ਼ਿਲਮ ‘ਚ ਮੇਰੇ ਪੰਜ ਗੀਤ ਹਨ, ਜਿਨ੍ਹਾਂ ਦਾ ਸੰਗੀਤਕਾਰ ਹਨੀ ਸਿੰਘ ਹੈ ਤੇ ਇਹ ਸੰਗੀਤ ਫਰਵਰੀ ‘ਚ ਰਿਲੀਜ਼ ਹੋ ਰਿਹਾ ਹੈ ਅਤੇ ਨਵੀਂ ਐਲਬਮ ਤਾਂ 2013 ‘ਚ ਹੀ ਦੇਵਾਂਗੇ।

ਸਵਾਲ: ਤੁਹਾਡੀ ਤੇ ਦਿਲਜੀਤ ਦੀ ਜੋੜੀ ‘ਗੁੱਗੂ-ਯੋਗਰਾਜ’ ਦੀ ਜੋੜੀ ਵਾਂਗ ਹਿੱਟ ਹੋਈ ਹੈ, ਕੀ ਦੋਵੇਂ ਇਕੱਠੇ ਕੋਈ ਨਵੀਂ ਫ਼ਿਲਮ ਕਰ ਰਹੇ ਹੋ?
ਜਵਾਬ: ਹਾਂ, ਦਿਲਜੀਤ ਨਾਲ ਜਲਦੀ ਹੀ ਕੋਸ਼ਿਸ਼ ਕਰਾਂਗੇ ਪਰ ਅਜੇ ਕੋਈ ਫ਼ਿਲਮ ਫਾਈਨਲ ਨਹੀਂ ਹੋਈ।

ਸਵਾਲ: ਹੋਰ ਕਿਹੜੀ ਫ਼ਿਲਮ ਕਰ ਰਹੇ ਹੋ ਤੇ ਭਵਿੱਖ ‘ਚ ਕੀ ਯੋਜਨਾ ਹੈ?
ਜਵਾਬ: ਫ਼ਿਲਮਾਂ ਦੀਆਂ ਪੇਸ਼ਕਸ਼ਾਂ ਤਾਂ ਬਹੁਤ ਆ ਰਹੀਆਂ ਹਨ ਪਰ ਮੈਂ ਬਹੁਤ ਹੀ ਸੋਚ-ਸਮਝ ਕੇ ਫ਼ਿਲਮਾਂ ਸਾਈਨ ਕਰ ਰਿਹਾ ਹਾਂ ਤੇ ਭਵਿੱਖ ਬਾਰੇ ਅਜੇ ਤਾਂ ਕੁਝ ਨਹੀਂ ਸੋਚਿਆ। ਹਾਂ 2012 ‘ਚ ਹਿੰਦੀ ਫ਼ਿਲਮਾਂ ‘ਚ ਗੀਤ ਆ ਰਹੇ ਹਨ ਤੇ 2013 ‘ਚ ਬਤੌਰ ਹੀਰੋ ਸ਼ਾਇਦ ਹਿੰਦੀ ਫ਼ਿਲਮ ਵੀ ਆ ਜਾਵੇ।

ਸਵਾਲ: ਗਾਇਕੀ ਤੇ ਅਦਾਕਾਰੀ ਤੋਂ ਇਲਾਵਾ ਕੀ-ਕੀ ਸ਼ੌਕ ਹਨ?
ਜਵਾਬ: ਯਾਰਾਂ-ਬੇਲੀਆਂ ਨਾਲ ਰਹਿਣਾ ਤੇ ਘਰ ਆਰਾਮ ਕਰਨਾ।

ਸਵਾਲ: ਜ਼ਿੰਦਗੀ ਦੀ ਕੋਈ ਤਮੰਨਾ ਜੋ ਪੂਰੀ ਨਾ ਹੋਈ ਹੋਵੇ?
ਜਵਾਬ: ਵਾਹਿਗੁਰੂ ਨੇ ਸਭ ਕੁਝ ਦਿੱਤਾ ਕੋਈ ਘਾਟ ਨਹੀਂ ਛੱਡੀ ਪਰ (ਭਾਵੁਕ ਹੁੰਦਿਆਂ) ਮੇਰੇ ਪਿਤਾ ਜੀ ਦੀ ਕਮੀ ਕਦੇ ਵੀ ਪੂਰੀ ਨਹੀਂ ਹੋਣੀ। ਉਨ੍ਹਾਂ ਦਾ ਸੁਪਨਾ ਸੀ ਕਿ ਮੈਂ ਸਟਾਰ ਬਣਾਂ ਪਰ ਉਹ ਮੇਰੇ ਸਟਾਰ ਬਣਨ ਤੋਂ ਪਹਿਲਾਂ ਹੀ ਚਲੇ ਗਏ। ਅੱਜ ਉਨ੍ਹਾਂ ਦੀ ਬੜੀ ਘਾਟ ਮਹਿਸੂਸ ਹੁੰਦੀ ਹੈ।

ਸਵਾਲ: ਅਜੋਕੀ ਮਾਰਧਾੜ ਵਾਲੀ ਗਾਇਕੀ ਬਾਰੇ ਕੀ ਕਹੋਗੇ?
ਜਵਾਬ: ਵੀਰ ਜੋ ਨੌਜਵਾਨ ਪੀੜ੍ਹੀ ਪਸੰਦ ਕਰਦੀ ਹੈ, ਉਹੀ ਚਲਦਾ। ਸਮੇਂ ਨਾਲ ਗੀਤਾਂ ਦਾ ਵਿਸ਼ਾ ਬਦਲਦਾ ਰਹਿੰਦਾ।

ਸਵਾਲ: ਪਰਿਵਾਰ ‘ਚ ਕੌਣ-ਕੌਣ ਹਨ ਤੇ ਅੱਜ-ਕੱਲ੍ਹ ਕਿੱਥੇ ਰਹਿ ਰਹੇ ਹੋ?
ਜਵਾਬ: ਮੇਰੇ ਮਾਤਾ ਜੀ, ਵੱਡਾ ਭਰਾ ਸਿੱਪੀ ਗਰੇਵਾਲ ਤੇ ਉਨ੍ਹਾਂ ਦੀ ਫੈਮਿਲੀ ਤੇ ਮੇਰੀ ਪਤਨੀ ਰਵਨੀਤ ਕੌਰ ਤੇ ਦੋ ਬੇਟੇ ਏਕਮਕਾਰ ਸਿੰਘ ਗਰੇਵਾਲ ਤੇ ਗੁਰਫ਼ਤਿਹ ਸਿੰਘ ਗਰੇਵਾਲ ਹਨ ਤੇ ਅੱਜ-ਕੱਲ੍ਹ ਮੁਹਾਲੀ ‘ਚ ਰਹਿ ਰਹੇ ਹਾਂ। ਬਾਕੀ ਪਿੰਡ ਵੀ ਜਾਂਦੇ ਰਹਿੰਦੇ ਹਾਂ।

ਸਵਾਲ: ਅਖੀਰ ਵਿੱਚ ਆਪਣੇ ਪ੍ਰਸੰਸਕਾਂ ਨੂੰ ਕੀ ਸੰਦੇਸ਼ ਦਿਓਗੇ?
ਜਵਾਬ: ਸਾਰੇ ਚਾਹੁਣ ਵਾਲਿਆਂ ਨੂੰ ਬੇਨਤੀ ਹੈ ਕਿ ਵੱਡਿਆਂ ਦਾ ਸਤਿਕਾਰ ਕਰੋ। ਚੰਗਾ ਸੁਣੋ ਤੇ ਕਿਸੇ ਦਾ ਵੀ ਮਾੜਾ ਨਾ ਕਰੋ।

ਪ੍ਰਸ਼ਨਃ  ਗਿੱਪੀ ਗਰੇਵਾਲ ਜਨਮ ਕਦੌਂ  ਹੋਇਆ?

ਉੱਤਰਃ ਗਿੱਪੀ ਗਰੇਵਾਲ ਜਨਮ ਜਨਮ 2 ਜਨਵਰੀ 1982  ਹੋਇਆ।